
Rendić Smiljana 


Rođena: Split, 27. kolovoza 1926. 
Umrla: Rijeka, 26. svibnja 1994. 


Roditelji: Marko i Ivanica rođena Ruzinović 


Prva žena hrvatskoga katoličkog novinarstva, 
aktivna katolička laikinja, vatikanistica, 
kritičarka, prevoditeljica, pjesnikinja, 
polemičarka, judaistkinja, dugogodišnja 
novinarka "Glasa Koncila". Kao domagojka 
po orijentaciji, katolikinja domoljubnog 
usmjerenja, dala je velik je prinos hrvatskom 
jeziku, a posebice obnovljenomu katoličkom 
novinarstvu u drugoj polovini 20. stoljeća. 


Smiljana Rendić nije imala mogućnost 
pohađanja studija, ali je neformalno stekla 
iznimno obrazovanje i erudiciju. Izvrsno je 
govorila talijanski i francuski jezik te 
savršeno poznavala crkveno-latinski i 
hebrejski, a razumjela je i njemački i 


španjolski jezik. Bila je vrsni poznavatelj 
političke i kulturne povijesti europskih 
naroda. 

Rendić nije studirala ni teologiju, ali njeni članci pokazuju da je imala zavidno teološko 


znanje. Svojim komentarima je dala važan doprinos u praćenju i objašnjavanju koncilskih i 
postkoncilskih zbivanja u Crkvi, a posebno u Crkvi hrvatskoga jezika. Njezin je pristup u 
raspravama objektivan i otvoren te se uvijek vodi načelom: "Treba znati tisuću stvari da 
bi se jedna mogla javno reći ili napisati." 

U borbi za bolje i pravednije društvo, u borbi za hrvatski nacionalni, vjerski i kulturni 
identitet, Smiljana Rendić ostaje primjerom izvanredne hrabrosti i neustrašivosti, jednim 
od svjetionika u crkve u komunističkoj Jugoslaviji. 


Ona je jedna od prvih suradnika "Glasa Koncila", katoličkih novina koje su gradile Crkvu u 
Hrvata kroz desetljeća komunističke vladavine, te je svojim djelovanjem osobito 
aktualizirala afirmaciju uloge žene u Crkvi. Zalagala se za slobodu govora u Crkvi. 

Poznata je i po pseudonimima "Berith" i "Vjera Marini". 


Smiljana Rendić rođena je u Splitu od oca Marka, poznatog 
radićevca i majke Ivanice rođene Ruzinović. 


Od 1933. do 1940. pohađala je osnovnu školu, a nakon 
toga i gimnaziju u Splitu. 

Od prvih je gimnazijskih dana stupila u katolički pokret 
"Domagoj", akademski klub osnovan u Zagrebu 1906., što 
je u bitnome odredilo njezine kasnije vjerske i nacionalne 
stavove jer je ime "Domagoj" za mlade tada značilo čitav 


program u narodnom državno-pravnom i u vjerskom i 
kulturnom životu Hrvatske. 

U doba drugog svijetskog rata njezina je duhovnost sazrijevala u uskom krugu koji se 
okupljao oko poznatog isusovca Stjepana Tomislava Poglajena. Poglajen je dugi niz godina 
živio pod lažnim identitetima djelujući u zemljama pod komunističkim režimom kao što su 
Slovačka, Sovjetski Savez, Kina i sl. 


Nakon smrti oca, koji je bio poznati radićevac, 1948. godine komunističke vlasti su oduzele 
obitelji Rendić svu imovinu, a Smiljana i majka izbačene su iz stana. Naredne tri godine 
žive u jednoj sobi u podstanarstvu u Splitu, ostale su bez ikakvih sredstava i Smiljana nije 
mogla dovršiti školovanje, nego se zaposlila u splitskom "Jugovinilu". 


U razdoblju od 1950. do 1960. Smiljana živi na Bačvicama, stambenoj četvrti grada Splita. 


Nakon majčine smrti 1960. seli se u Rijeku gdje se, kao izvrstan znalac talijanskoga jezika 
bila zaposlila u uredništvu novina "La Voce del popolo". Ubrzo su je prokazali kao 
"klerikalku" i dobila je otkaz. 


Godine 1963. javlja se u "VERITAS - Glasnik sv. Antuna Padovanskoga" pod 
pseudonimom Marina Vjeri, gdje daje svoj doprinos raspravama i člancima nastojeći se 
izražavati na što književnijem hrvatskom jeziku. 


Na prijelazu iz 1963. u 1964. godinu uredništvu "Glasa Koncila" će se, kao stalna vanjska 
suradnica, priključiti i Smiljana Rendić, najprije kao autorica rubrike "Mi, ovdje" s 
pseudonimom "Berith" (slika desno), a kasnije i kao autorica brojnih drugih priloga, 
kronika i članaka, osobito s područja "vatikanistike" i vijesti iz svijeta. Ona je, za razliku od 
svojih urednika, imala prethodnog novinarskog iskustva. 

Hebrejska riječ "Berith" koja znači "Savez" postala je doista njezino novo ime, pa su je 
kolege najčešće i oslovljavali kao Madam Berith. 


Inače, katolički tjednik "Glas Koncila" je s izlaženjem počeo 4. listopada 1962. temeljem 
odluke zagrebačkog nadbiskupa Franje Šepera. Kako je list izlazio u vrijeme komunizma, 
bilo je neophodno stvoriti specifični stil kako se nebi dozvolilo da svaki broj bude 
zaplijenjen. Da bi se to postiglo veliku zaslugu je imala Smiljana Rendić — Berith. "Glas 
Koncila" zacijelo takvu njezinom pisanju zahvaljuje veliki dio svoje popularnosti onih 
godina. Ti su napisi objavljeni u tri knjige: "Mi ovdje", "Pozdrav Ignaciji" i "Crni šator". U 
svim tim godinama "Glas Koncila" je postao glas ne samo Crkve i katolika, nego i svjedok 
da ne moraju svi misliti kako država i Partija zapovijedaju i zato je stekao velike simpatije i 
kod dijela pučanstva među kojima nisu bili svi uvjereni katolici. 


Godine 1965. biskup Petar Čule odlikovao ju je svojom koncilskom medaljom za suradnju u 
"Glasu Koncila". 


Smiljana Rendić, u jednome članku u povodu 10. obljetnice izlaženja Glasa Koncila, braneći 
temeljno usmjerenje toga lista, također je imala potrebu pojasniti kako su "novine [su], po 
samoj svojoj naravi, informativne: novine se ne prave od pobožne pedagoške 
edifikatorike, nego od tekućih zbivanja i komentara tih zbivanja". 


Zaposlila se u administraciji časopisa "Pomorstvo" i ostala ondje do suđenja potkraj 1972. 


Naime, u vrijeme Hrvatskog proljeća, 1971., u časopisu "Kritika" Matice hrvatske 
(urednik: Vlatko Pavletić) u broju za svibanj i lipanj 1971., Smiljana objavljuje članak 
"Izlazak iz genitiva ili drugi hrvatski preporod", jedan od najznačajnijih tekstova iz 
Hrvatskog proljeća. 


U siječnju 1973. je zbog tog članka bila osuđena po članku 118. Kaznenoga zakona. Sudski 
će proces najprije završiti osudom od godinu i pol strogog zatvora i godinu dana zabrane 
nastupanja u javnosti, zbog čega je bila udaljena s posla u upravi časopisa "Pomorstvo"i 
prijevremeno umirovljena. 

Vrhovni sud je 6. studenoga 1973. kaznu strogog zatvora promjenio u uvjetnu, uz 
produljenje zabrane javnog nastupa na dvije godine. Ali prava je kazna bila gubitak radnog 
mjesta i prijevremena bijedna mirovina. Nakon izdržavanja kazne Smiljana je živjela na 
Trsatu u Rijeci, kao umirovljenica, samo za svoje knjige i članke u "Glasu Koncila". 


Rendić, suprotno većini autora, smatra da se pogibelj za hrvatski jezik i hrvatsko 
nacionalno biće konkretizirala tek u razdoblju poslije ilirizma. "U cijeloj drugoj polovici 
XIX. stoljeća ona (pogibelj za hrvatski jezik) ostala je još uvijek samo potencijalna, još 
uvijek praktički paralizirana tvrdom vjerom u apsolutnu nužnost hrvatske državne 
strukture". Pogibelj je postala stvarna "tek onda kad su sami Hrvati (...) počeli misliti da 
im hrvatska država nije više potrebna", kad su ti "asimilanti jugointegralističkog mita", 
ti "Hrvati koji Hrvati neće da budu" pristupili "akciji za stvaranje integralističke 
jugoslavenske države, države u kojoj će Hrvatska kao država nestati". 


Kao protivnica unifikacije hrvatskoga i srpskoga jezika koja je uslijedila u XX. stoljeću i svoj 
vrhunac dosegla tzv. Novosadskim dogovorom iz 1954., Rendić je tzv. Novosadski 
pravopis smatrala "rastapanjem hrvatskoga identiteta". Taj je pravopis "nevjerojatnim 
akrobacijama na silu od dva jezična osjećaja i dva književna jezika pravio jedan". 

Kaže ona da se radilo o "torturi koja nam je i samo ime materinskog jezika, jezika 
hrvatskoga, jezika koji za Hrvata nikakvo drugo ime ne može imati, mučila nenaravnom 
imenskom simbiozom kakve nema nigdje na svijetu, pa ni u imenima jezika mnogo 

Na 25. obljetnici "Glasa Koncila" 1988. godine odlikovana je jedinstvenim odličjem "Zlatno 
pero Glasa Koncila", jedina kojoj je udijeljeno to priznanje zbog izvanrednih zasluga 
obnovljenome katoličkome tisku, praćenju i predstavljanju koncilskih događaja. 
Nadbiskupi izdavači ni prije ni poslije nisu nikome drugome dodijelili to priznanje. 


Naglo je preminula 26. svibnja 1994. u svom stanu na Trsatu u Rijeci. Pokopana je na 
groblju Trsat, polje B-III-52. 

U doba slavljenja 13. stoljeća kršćanstva u Hrvata, Smiljana, koja se privatno bavila i 
pjesništvom, ispjevala je jedinstveni sonetni vijenac "Blagoslov slova" koji je više puta 
izvođen kao recital na crkvenim slavljima u zemlji i inozemstvu. 


DJELA: 


* Pozdrav Ignaciji, Nadbiskupski duhovni stol, Glas Koncila, 1966. 

* Izlazak iz genitiva ili drugi hrvatski preporod, Matica hrvatska, "Kritika" (br. 18, 
1971.) 

* _Proroštvo svetog Malahije - o papama i posljednjim vremenima, Izdavač: Naklada 
Bošković, Split, 2005. 

* Katolički identitet i hrvatski preporod: rasprave, kritike, izvještaji, Izdavač:, Glas 
Koncila, Zagreb, 2012 

* Molitva za blagoslov slova, Zagreb, Glas Koncila, 2012 

* Glas Koncila — promicatelj krugova Pavla VI. 

* Zlatno pero Glasa Koncila, 1988. 

